Die tyd vir ’n beslissende konfrontasie tussen die twee faksies in die ANC het aangebreek. Hoe langer dit vermy word, hoe meer skade gaan die party én die land ly.
Ek het drie maande gelede al in hierdie rubriek geskryf: “Ace Magashule is die adder in Cyril Ramaphosa se boesem, die Zuma-faksie se Trojaanse perd in die ANC se topbevel.”
’n Senior intelligensiebron wat oor die jare heen nog nooit vir my gelieg het nie, het gister half teësinnig bevestig dat hy van die gekonkel bewus is en dat die jongste vergaderings wat Sondag deur die Sunday Times onthul is, nie die eerste in hul soort was nie. Hy wou egter nie die besonderhede van die jongste vergaderings bevestig nie.